CELEX: C2007/235/46
Language: el
Date: 2007-10-06 00:00:00
Title: Υπόθεση T-313/07: Προσφυγή της 16ης Αυγούστου 2007 — Cemex UK Cement κατά Επιτροπής

6.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 235/25
            
         Προσφυγή της 16ης Αυγούστου 2007 — Cemex UK Cement κατά Επιτροπής
   (Υπόθεση T-313/07)
   (2007/C 235/46)
   Γλώσσα διαδικασίας: η αγγλική
   Διάδικοι
   
      Προσφεύγουσα: Cemex UK Cement Ltd (Thorpe, Ηνωμένο Βασίλειο) (εκπρόσωποι: S. Tromans, C. Thomann, δικηγόροι, D. Wyatt QC και S. Taylor, Solicitor)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 12ης Ιουνίου 2007, κοινοποιηθείσα στην προσφεύγουσα και παραληφθείσα στις 21 Ιουνίου 2007, περί απορρίψεως της καταγγελίας που υπέβαλε η Cemex UK Cement Ltd, αφορώσας το εθνικό σύστημα για την κατανομή δικαιωμάτων εκπομπής αερίων θερμοκηπίου, κοινοποιηθέν από το Ηνωμένο Βασίλειο σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την παρούσα προσφυγή ζητείται η ακύρωση της αποφάσεως της Επιτροπής που περιέχεται σε έγγραφο της 12ης Ιουνίου 2007, το οποίο παρέλαβε η προσφεύγουσα στις 21 Ιουνίου 2007, με την οποία απορρίφθηκε η καταγγελία που υπέβαλε η προσφεύγουσα, αφορώσα το εθνικό σύστημα κατανομής για τη φάση ΙΙ του EU Emissions Trading Scheme (σύστημα ΕΕ εμπορίας δικαιωμάτων εκπομπής), κοινοποιηθέν από το Ηνωμένο Βασίλειο σύμφωνα με την οδηγία 2003/87/ΕΚ (1) του Ευρωπαϊκού Κοινοβουλίου και του Συμβουλίου.
   Η προσφεύγουσα παραπονέθηκε στην Επιτροπή ότι η μείωση των δικαιωμάτων, βάσει του ως άνω εθνικού συστήματος κατανομής, όσον αφορά το εργοστάσιο της προσφεύγουσας στο Rugby, σε συνδυασμό με τη συνακόλουθη υπερβάλλουσα κατανομή όσον αφορά τις εγκαταστάσεις που εκμεταλλεύονται οι ανταγωνιστές της προσφεύγουσας, ισοδυναμεί με παράνομη κρατική ενίσχυση, η οποία κατά την προσφεύγουσα:
   
               α)
            
            
               εισάγει παρανόμως δυσμενή διάκριση εις βάρος του εργοστασίου του Rugby, παραλείποντας να λάβει αρκούντως υπόψη την περίοδο εξοπλισμού του εν λόγω εργοστασίου και στηρίζοντας την κατανομή όσον αφορά το εργοστάσιο σε περίοδο εκπομπών ως προς την οποία οι αρχές του Ηνωμένου Βασιλείου γνώριζαν ότι δεν ήταν αντιπροσωπευτική·
            
         
               β)
            
            
               περιορίζει το δικαίωμα εγκαταστάσεως της μητρικής εταιρίας της προσφεύγουσας, Cemex España SA.
            
         Η προσφεύγουσα ισχυρίζεται περαιτέρω ότι η Επιτροπή έσφαλε κρίνοντας ότι δεν απορρέει παράνομη ενίσχυση από τον «Κανόνα του πρώτου έτους» και, συνεπώς, κακώς αρνήθηκε να κινήσει τη διαδικασία του άρθρου 88, παράγραφος 2, ΕΚ. Συναφώς, η προσφεύγουσα ισχυρίζεται ότι η Επιτροπή κακώς κατέληξε ότι η μέθοδος που εφάρμοσε το Ηνωμένο Βασίλειο για την κατανομή δικαιωμάτων στο εργοστάσιο του Rugby δε εισάγει δυσμενή διάκριση και είναι σύμφωνη με τις κατευθυντήριες γραμμές της Επιτροπής.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275, σ. 32).